Kibice fusbalu po ôstatnim tydniu dzielōm sie na dwie zorty. Jedni sztyjc emocjōnujōm sie szkopyrtkōm Cristiano, inksi analizujōm tabela Ekstraklasy po rundzie rewanżowej. Jo propōnuja bramka nr 3 i zaglōndōm na szpilplace IV ligi… Toś pojechoł Buchalik! Tera żeś straciōł ôstatnigo wiernego czytelnika… Wyboczcie, ale historyczny transfer z Bundesligi na 5 poziōm rozgrywek w Polsce ôdnotować trza nawet jak dō niego jeszcze niy doszło.
Łukasz Piszczek kōntrakt z Borussiōm Dortmund mo szkryfniynty do 2020 i do tego czasu musi zrobić forma, bo poważne szpilani zacznie sie niyskorzij. Przed świyntami Piszczek ofyn padoł Kickerowi, że profesjōnalno kariera skōńczy w BVB, a potym przyndzie do LKS Goczałkowice! Tymat tyn pojawioł sie już niy roz, ale tera po lekku znojduje kōnkretny plac w kalyndorzu. IV liga czeko, yno aby rychtyg czworto? Kieby LKS utrzimoł tympo awansōw to hneda zacznie sie zbliżać do poważniejszego fusbalu. To ni ma już tyn sōm klub, z kerego Łukasz wyjyżdżoł w świat 17 lot tymu.
W LKS-ie trocha sie pomiyniło i to niy bez pōmocy „niywidzialnej rynki”. Łukasz żodnej oficjalnej funkcji w klubie ni mo. Raczyj ôdgrywo rola „uje z Rajchu”. Kaj jak kaj, ale na Ślōnsku wiedzōm, że nikedy werci sie mieć bogatego ujka w Nimcach. Downij taki to posyłoł bōmbōny abo jaki towory deficytowe. Toć, po 1989 „instytucjo” ujka z Rajchu ni ma już tak fest zocno, chocioż we Goczałkowicach… Łukasz ôd poru lot bardzij pōmogo swoimu klubowi, w kerym sztyjc prezesuje jego ôjciec i szpilo brat. Roz podciepnie sprzynt, roz załatwi sparing w Nimcach. Inkszym razym sōm robi na ławce za drugigo trynera. Jak niy przijedzie to dziwo sie na szpil (live!) na mobilnioku.
Łukasz to raczyj kolega fusbalistōw LKS-u niż „ujek ôd bōmbōnōw”, ale geszyng „na zajōnczka” zrychtowoł… 28 marca Piszczek szkryfnōł umowa w goczałkowickim urzyndzie Gminy. Jego fundacja mo wybudować profesjōnalne zaplecze szportowe i pokludzić akadymio fusbalowo, kero bydzie wspōłpracować z BVB. Autobana do Rajchu…
szl_Latn szl_Latn szl_Latn szl_Latn